Tenåring omkom i mopedulykke
Like etter klokken 08 rykket nødetatene ut til trafikkulykken på riksvei 4 ved Jaren i Gran kommune. Kort tid etter bekreftet politiet at mopedføreren – en gutt i tenårene fra Hadeland – mistet livet i ulykken. Varslinger til kommunal helseberedskap er gjort for å ta hånd om de pårørende, samt at arbeidsgiver til fører av lastebilen er informert, skriver politiet på Twitter. – Et ungt menneske har mistet livet. Det er forferdelig trist, sier ordfører Willy Westhagen i Gran kommune. Veien er ifølge Vegtrafikksentralen Øst stengt mellom Mohagen og Jarenkrysset. Politiet har klokken 10 ikke fått oversikt over hendelsesforløpet. – Vi jobber på stedet og tar hånd om vitner, sier Sissel Svarstad ved operasjonssentralen. Krimteknisk gruppe er på stedet. Lastebilførerens arbeidsgiver er varslet, og han får oppfølging fra Norsk Lastebilforbund. Det er ikke mistanke om kjøring i ruspåvirket tilstand. Kommunen har mandag formiddag satt krisestab for å møte og følge opp de pårørende på best mulig måte. – Kommunen vil stille opp og bidra med det vi kan og skal gjøre for de pårørende, sier ordfører Westhagen. Ordføreren er selv på reise, men sier til VG at rådmannen i kommunen vil følge opp de pårørende.
En gutt i tenårene mistet livet da han krasjet med en lastebil i Oppland.